"ออมสิน"ปิดยื่นกู้สินเชื่อสู้ภัยโควิดผ่าน MyMo ชั่วคราว
ธนาคารออมสิน แจ้งขอปิดรับการยื่นกู้สินเชื่อสู้ภัย COVID-19 ผ่าน MyMo ชั่วคราว เพื่ออนุมัติคำขอที่ค้างในระบบ กว่าแสนรายการ เปิดให้กดรับสิทธิ์อีกครั้งราวต้นสัปดาห์หน้า
20 พ.ค. 2564

นายวิทัย รัตนากร ผู้อำนวยการธนาคารออมสิน เปิดเผยว่า ตามที่ธนาคารออมสินได้เริ่มเปิดให้ประชาชนกดรับสิทธิ์ขอกู้สินเชื่อสู้ภัยโควิด-19 บนแอปพลิเคชัน MyMo มาตั้งแต่วันที่ 13 พ.ค. 2564 นั้น พบว่ามีประชาชนจำนวนมากที่เข้ามากดรับสิทธิ์ขอกู้ ธนาคารออมสินจึงขอแจ้งปิดการให้บริการสินเชื่อสู้ภัยโควิด-19 ผ่านแอปพลิเคชัน MyMo ชั่วคราว เพื่อดำเนินการอนุมัติคำขอสินเชื่อที่คงค้างอยู่กว่าแสนรายการโดยเร็วที่สุดคาดว่าจะสามารถเปิดระบบให้เข้ากดรับสิทธิ์ได้อีกครั้งราวต้นสัปดาห์หน้า สำหรับผู้ที่ได้รับอนุมัติสินเชื่อแล้ว และยังไม่ได้ดำเนินการทำสัญญาผ่าน MyMo (Digital Contract) ธนาคารออมสินจะขยายระยะเวลาการกดทำสัญญาผ่าน MyMo ออกไปให้จนกว่าจะเปิดระบบอีกครั้งทั้งนี้โครงการสินเชื่อสู้ภัยโควิด-19 กำหนดวงเงินให้กู้รายละไม่เกิน 10,000 บาท วงเงินโครงการ 10,000 ล้านบาท รองรับการให้สินเชื่อแก่ประชาชนได้มากกว่า 1 ล้านราย ปัจจุบันหลังเปิดให้ยื่นขอสินเชื่อผ่านแอปพลิเคชัน MyMo 5 วันทำการที่ผ่านมา ธนาคารออมสินอนุมัติสินเชื่อให้ประชาชนแล้วจำนวนกว่า 250,000 ราย